Жылокъуэ Марьянэ Черкесск щытокIуэ
Зи гугъу фхуэтщIыну хъыджэбзыр къыщалъхуари щапIари Алътуд къуажэрщ. Адрей цIыкIу псоми хуэдэу, уэрэд жыIэным сабий дыдэу дихьэхащ Жылокъуэ Марьянэ.
2000 гъэм щIэтIысхьащ къуажэм къыщызэIуаха музыкэ школым. Абы щIэсыху егугъуу еджащ, и зэфIэкIхэм папщIэ щIыхь тхылъхэри къыхуагъэфэщащ. Пианинэ еуэхэм я зэхьэзэхуэхэм зыбжанэрэ япэ увыпIэхэр къыщихьащ.
Алътуд курыт школыр къиуха иужь, абы мурад ищIащ игурэ и псэрэ етауэ зыхуеджа IэщIагъэм нэхъ куууэ зыхигъэгъуэзэну. ИкIи ар щIэтIысхьащ Щэнхабзэмрэ гъуазджэмкIэ колледжым хорым и дирижер IэщIагъэм зыщыхуагъасэ и къудамэм. Япэ махуэхэм щыщIэдзауэ Марьянэ ехъулIэныгъэфIхэр иIэу йоджэ.
Марьянэ иджыблагъэ хэтащ дирижерхэмрэ уэрэджыIакIуэ ансамблхэмрэ я етIуанэ щIыналъэ зэпеуэм, Черкесск къалэм щекIуэкIам. Марьянэ абы япэ увыпIэр къыщихьащ, щытхъу, щIыхь тхылъхэр къратащ.
Марьянэ Щэнхабзэмрэ гъуазджэмкIэ колледжыр мы гъэм къеухри, и гур зыхуэкъабзэ Iуэхум дэрэжэгъуэ къриту ирилэжьэну дохъуэхъу.
КIУЭКIУЭ ХьэIишэт.
